次韻酬王元衷郎中兼簡夷仲學士
作者：廖剛
朝代：宋

paragraphs: 萬里端塵鞅，栖息寧重論。
相逢一笑樂，妙語如春温。
謂我鬢顔好，包巾已霜根。
問我田舍何，抱甕猶欠園。
跳丸轉光景，歲月逝水奔。
豈無究竟法，汗漫要窮源。
柴桑公闕里，此意今故存。
誰云王謝家，流風但清言。
並遊芸閤英，詞辨江濤翻。
久不一見之，清思濯襟煩。
青冥雙鳯舉，媿欲欺山樊。
勉哉適其時，雲盡天無痕。